መድኃኒት ፋብሪካው በቀን 30 ሺህ ሊትር የእጅ ንጽህና መጠበቂያ እያመረተ መሆኑን አስታወቀ
 አዲስ አበባ (ኢዜአ)፡- የኢትዮጵያ መድኃኒት ፋብሪካ በቀን 30 ሺህ ሊትር የእጅ ንጽህና መጠበቂያ (ሳኒታይዘር) እያመረተ መሆኑን አስታወቀ። የግብአት እጥረት በሙሉ አቅሙ እንዳያመርት እቅንፋት እንደሆነበትም ገልጿል። የፋብሪካው ምክትል ዋና ሥራ አስኪያጅ አቶ ተስፋዬ ታዬ ለኢዜአ እንዳሉት፤ የኮሮናቫይረስ (ኮቪድ-19) በኢትዮጵያ መከሰቱን ተከትሎ የማምረት ትኩረቱን በእጅ ንጽህና መጠበቂያ ላይ አድርጓል። በአሁኑ ወቅትም በቀን 30 ሺህ ሊትር ሳኒታይዘር በማምረት ለኢትዮጵያ መድኃኒት አቅራቢ ድርጅትና ለተለያዩ ድርጅቶች እያቀረበ እንደሚገኝ ገልጸዋል።  ይሁን እንጂ ፋብሪካው የማምረት አቅሙን 50 በመቶ ያህሉን ብቻ በመሆኑ የደንበኞችን ፍላጎት ማሟላት እንዳልቻለ አብራርተዋል። እንደ ምክትል ዋና ሥራ አስኪያጁ ገለጻ፤ የእጅ ንጽህና መጠበቂያፍላጎት በየቀኑ እየጨመረ በመምጣቱ 60 በመቶ የሚሆነውን ፍላጎት ለማሟላት አልተቻለም።  ለምርት ግብአት የሚውል አልኮልና የጠርሙስ እጥረት ድርጅቱ ያለውን አቅም ተጠቅሞ እንዳያመርት ካደረጉት ችግሮች መካከል መሆናቸውን ጠቅሰው፤ችግሩን በመፍታት ድርጅቱ በሙሉ አቅሙ ማምረት የሚችልበትን ሁኔታ ለመፍጠር ከሚመለከታቸው አካላት ጋር እየተሰራ መሆኑን ጠቁመዋል።  አቶ ተስፋዬ የኢትዮጵያ መድኃኒት ፋብሪካ ከ100 በላይ የተለያዩ መድኃኒቶችን የሚያመርት ቢሆንም፤ የእጅ ንጽህና መጠበቂያ ማምረት ከጀመረ ወዲህ ፍላጎቱ እየጨመረ በመምጣቱ የተወሰኑ የመድኃኒት ዓይነቶችን ማምረት ለማቆም መገደዱን አስረድተዋል። የእጅ ንጽህና መጠበቂያ ከኢትዮጵያ መድኃኒት ፋብሪካ በተጨማሪ በአለርት ሆስፒታል፣ በኢትዮጵያ አልኮልና አረቄ ፋብሪካ እንዲሁም በተለያዩ ከፍተኛ የትምህርት ተቋማት እየተመረተ ይገኛል። አዲስ ዘመን መጋቢት 30/2012የኢትዮጵያ ዳያስፖራ ትረስት ፈንድ የኮሮናቫይረስ ስርጭትን ለመከላከል የሚያግዝ አንድ ሚሊዮን ዶላር ለገሰ አዲስ አበባ (ኢዜአ)፡- የጎንደር የኢትዮጵያ ዳያስፖራ ትረስት ፈንድ የኮሮናቫይረስ ስርጭትን ለመከላከል የሚያግዝ የአንድ ሚሊዮን ዶላር ድጋፍ ማድረጉን ገለጸ። የኢትዮጵያ ዳያስፖራ ትረስት ፈንድ የዳይሬክተሮች ቦርድ አባል አቶ ኢየሱስወርቅ ዛፉ በውጭ ጉዳይ ሚኒስቴር ተገኝተው ድጋፍ መደረጉን ለብሔራዊ ድጋፍ አሰባሳቢ ኮሚቴ አስታውቀዋል። አቶ ኢየሱስወርቅ እንደገለጹት፤ የኢትዮጵያ ዳያስፖራ አባላት ለአገራቸው ልማት ዘላቂ ድጋፍ ለማድረግ እየተንቀሳቀሱ ነው።  ግን አሁን የተከሰተው የኮሮናቫይረስ ወረርሽን ጊዜ የማይሰጥ በመሆኑ በአስቸኳይ ድጋፍ የአንድ ሚሊዮን ዶላር ድጋፍ ለማድረግ ተወስኗል፡፡ የተደረገው ድጋፍ መንግሥት ችግሩን ለመከላከል በሚመርጠው መንገድ በጥሬ ገንዘብ ወይም በዓይነት ለማበርከት ዝግጁነት እንዳለ ጠቁመዋል።  ትረስት ፈንዱ በቀጣይም ተመሳሳይ ድጋፍ ለማድረግ ገቢ ማሰባሰቢያ ዌብሳይት መከፈቱን አቶ ኢየሱስወርቅ ገልጸዋል። እርሳቸውም ከባለቤታቸው ጋር በመሆን የ5 ሺህ ዶላር ድጋፍ ማድረጋቸውን ተናግረዋል። በዌብሳይቱ የሚሰባሰበው ድጋፍ ቀስ በቀስ እያደገ ትርጉም ያለው ድጋፍ ለማድረግ የሚያስችል እንደሚሆንም ጠቁመዋል።አዲስ ዘመን መጋቢት 30/2012